Informatīvais ziņojums

**“Par priekšlikumiem novadu pašvaldību komisiju darbības finanšu izdevumu atlīdzināšanai”**

Informatīvais ziņojums sagatavots saskaņā ar Ministru kabineta 2016.gada 13.decembra sēdes protokola Nr.68 51.§ 2.punktu, kurš paredz Finanšu ministrijai pēc tam, kad būs pieņemts likums par grozījumiem likumā "Par zemes privatizāciju lauku apvidos", izvērtēt tajā ietverto regulējumu attiecībā uz novada pašvaldību komisiju darbības finanšu izdevumu atlīdzināšanu, sagatavot priekšlikumus turpmākai rīcībai un iesniegt jautājumu izskatīšanai Ministru kabineta sēdē.

1. **Situācijas raksturojums.**

Pamatojoties uz 2014.gada 3.jūlijā pieņemtajiem grozījumiem likumā „Par zemes privatizāciju lauku apvidos” (turpmāk – Likums), Likums papildināts ar 30.1 pantu, kas nosaka darījumu ar lauksaimniecības zemi izskatīšanas kārtību un to, ka ar lauksaimniecības zemi veikto darījumu tiesiskumu uzrauga novada pašvaldības komisija, deleģējot Ministru kabinetam noteikt kārtību, kādā tiek finansēta un izveidota pašvaldības komisija, noteikts tās sastāvs, kā arī pašvaldības komisijas tiesības un pienākumus. Iepriekšminētie grozījumi Likumā stājās spēkā 2014.gada 1.augustā.

Novadu pašvaldību komisiju izveidošanas un finansēšanas kārtību nosaka Ministru kabineta 2014.gada 2.decembra noteikumi Nr.748 „Noteikumi par darījumiem ar lauksaimniecības zemi” (turpmāk – Noteikumi Nr.748).

Saskaņā ar Noteikumu Nr.748 14.punktu novadu pašvaldību komisiju darbības finanšu izdevumus sedz Vides aizsardzības un reģionālās attīstības ministrija (turpmāk – VARAM) no tai attiecīgajam gadam piešķirtajiem valsts budžeta līdzekļiem līdz 10 000 *euro* gadā.

Valsts budžeta līdzekļus novadu pašvaldību komisiju darbības finanšu izdevumu segšanai pašvaldībām pārskaita VARAM saskaņā ar Ministru kabineta rīkojumu par finansējuma sadalījumu starp pašvaldībām, pamatojoties uz Zemkopības ministrijas apkopoto un sagatavoto informāciju. Savukārt saskaņā ar Noteikumu Nr.748 15. punktu novadu pašvaldības reizi gadā līdz 15. oktobrim sagatavo un iesniedz Zemkopības ministrijā informāciju par to administrēto darījumu skaitu, kuri attiecas uz lauksaimniecības zemi, kā arī saistībā ar tiem nosūtīto vēstuļu skaitu un izdevumus apliecinošo dokumentu kopijas. Gada ceturtā ceturkšņa novadu pašvaldību komisiju darbības finanšu izdevumus atlīdzina no nākamajā saimnieciskajā gadā šim mērķim piešķirtajiem valsts budžeta līdzekļiem.

Atbilstoši Noteikumu Nr.748 14.punktam Ministru kabineta 2015.gada 8.decembra sēdē (prot. Nr.66 45.§) tika izskatīts un apstiprināts VARAM sagatavotais Ministru kabineta rīkojuma projekts "Par novada pašvaldību komisiju darbības finanšu izdevumu atlīdzību par 2014. un 2015.gadu", kas paredzēja piešķirt 18 pašvaldībām kopumā 105,33 *euro*. Savukārt Ministru kabineta 2016.gada 13.decembra sēdē (prot. Nr.68 51.§) tika izskatīts un apstiprināts VARAM sagatavotais Ministru kabineta rīkojuma projekts "Par novada pašvaldību komisiju darbības finanšu izdevumu atlīdzību par 2016.gadu", kas paredzēja piešķirt 14 pašvaldībām 58,75 *euro*.

Latvijas Pašvaldību savienība (turpmāk – LPS) neatbalstīja VARAM sagatavotos rīkojuma projektus un norādīja, ka izdevumi, kas pašvaldībām ir radušies novadu pašvaldību komisiju darbības nodrošināšanai, ir jāatlīdzina pilnā apmērā un tie nedrīkst aprobežoties tikai ar izdevumu kompensāciju par ierakstītu vēstuļu nosūtīšanu. Ņemot vērā LPS sniegto informāciju periodā no 2014.gada oktobra līdz 2015.gada oktobrim novadu pašvaldību komisijas ir izskatījušas 3 053 darījumus ar lauksaimniecības zemi un kopējās izmaksas pašvaldībām attiecīgajam periodam sastāda 245 336,72 *euro,* t.sk. atlīdzība darbiniekiem un komisijas locekļiem – 207 714,81 *euro,* pasta izdevumi *–* 105,08 *euro,* elektroniskā paraksta izmaksas *–* 762,92 *euro,* nomas līgumu izskatīšanas un reģistrācijas izmaksas – 4 753,47 *euro* un citi izdevumi (rēķināti kā 15% no pamatizdevumiem*) –* 32 000,44 *euro.*  Savukārt periodā no 2015.gada novembra līdz 2016.gada oktobrim novadu pašvaldību komisijas ir izskatījušas 4 835 darījumus un kopējās izmaksas attiecīgajā periodā pašvaldībām sastāda 283 213,89 *euro* t.sk. atlīdzība darbiniekiem un komisijas locekļiem – 240 233,24 *euro,* pasta izdevumi *–* 58,75 *euro,* elektroniskā paraksta izmaksas *–* 1 227,49 *euro,* nomas līgumu izskatīšanas un reģistrācijas izmaksas – 4 753,47 *euro* un citi izdevumi (rēķināti kā 15% no pamatizdevumiem*) –* 36 940,94 *euro.*

Ministru kabineta 2015.gada 8.decembra sēdē (prot. Nr.66 45.§) diskusiju rezultātā tika panākta vienošanās, ka ir nepieciešami grozījumi likumā “Par zemes privatizāciju lauku apvidos”, kuri paredzētu, ka ar novadu pašvaldību komisiju darbību saistītos izdevumus būtu jāsedz lauksaimniecības zemju darījuma subjektiem. Zemkopības ministrs norādīja, ka šādu priekšlikumu Saeima jau vienu reizi ir noraidījusi, taču Zemkopības ministrija ir gatava vēlreiz aktualizēt šo jautājumu Saeimā. Ņemot vērā minēto, Ministru kabinets 2015.gada 8.decembra sēdē pieņēma zināšanai, ka Zemkopības ministrija sagatavos un noteiktā kārtībā iesniegs izskatīšanai Ministru kabinetā tiesību akta projektu par grozījumiem likumā "Par zemes privatizāciju lauku apvidos" (prot. Nr.66 45§ 2. punkts).

2016.gada 1.jūnijā Saeimā tika iesniegts likumprojekts “Grozījumi likumā “Par zemes privatizāciju lauku apvidos”” (turpmāk – Likumprojekts). Likumprojekta 1.lasījuma redakcijā bija iekļauts Tautsaimniecības, agrārās, vides un reģionālās politikas komisijas (turpmāk – Atbildīgās komisija) priekšlikums, kas paredzēja papildināt Likuma 30.1panta pirmo daļu ar teikumu šādā redakcijā: ***“Izdevumus, kas saistīti ar darījumu tiesiskuma uzraudzību, pašvaldību saistošajos noteikumos par pašvaldību nodevām noteiktajā apmērā sedz darījumu ar lauksaimniecības zemi subjekti”,*** kā arī paredzēja izslēgt ceturtās daļas 4.punktā vārdus ***“finansēta un”*** (izslēdzot deleģējumu Ministru kabinetam noteikt kārtību, kādā tiek finansēta pašvaldības komisija). Likumprojekts Saeimā 1.lasījumā pieņemts 2016.gada 2.jūnijā.

Savukārt Likumprojekta 2.lasījumam Atbildīgā komisija iesniedza priekšlikumu par 30.1 panta papildinājuma, kas paredzēja, ka izdevumus sedz lauksaimniecības zemi subjekti, izslēgšanu, vienlaikus ierosinot izslēgt arī 30.1panta ceturtās daļas 4.punktā paredzēto izslēgumu. Abi minētie priekšlikumi tika atbalstīti Likumprojekta 2.lasījumā, attiecīgi likumprojekta redakcija joprojām paredzēja, ka novadu pašvaldību komisiju finansēšanai nav noteikts jauns finansējuma avots, kā arī to, ka novadu pašvaldību komisiju finansēšanas kārtību jānosaka Ministru kabinetam.

Likumprojekta izskatīšanai 3.lasījumā priekšlikumu iesniegšanas termiņš tika noteikts 2016.gada 15.decembris. Priekšlikumu 3.lasījumam izskatīšanas laikā Finanšu ministrija aicināja Atbildīgo komisiju mainīt esošo regulējumu attiecībā uz novadu pašvaldību komisiju finansēšanu, nosakot, ka komisijas darbības tiktu finansēta no pašvaldību budžeta, vienlaikus pašvaldībai paredzot tiesības darījumu ar lauksaimniecības zemi uzraudzību noteikt kā pašvaldības maksas pakalpojumu, tādā veidā sedzot izmaksas, kas pašvaldībai rodas uzraugot darījumus ar lauksaimniecības zemi. Tomēr šāds aicinājums Atbildīgajā komisijā netika atbalstīts.

Ņemot vērā, ka Likumprojekta izskatīšanas laikā pirms 3.lasījuma (pieņemts Saeimā 2017.gada 18.maijā) priekšlikumi par izmaiņām novadu pašvaldību komisiju darbības finansēšanā netika ņemti vērā, regulējums šajā jautājumā ir saglabāts jau iepriekš Likumā noteiktajā redakcijā.

1. **Secinājumi un priekšlikums tālākai rīcībai**

Ņemot vērā Saeimā pieņemtos Likuma grozījumus, novadu pašvaldību komisiju darbības finansēšanas kārtība nav mainīta un par tās noteikšanu atbildīgs ir Ministru kabinets.

Novadu pašvaldību komisiju finansēšanai VARAM budžetā ir paredzēti valsts budžeta līdzekļi 10 000 *euro* apmērā.

Ņemot vērā valsts budžeta ierobežotās iespējas, Finanšu ministrija uzskata, ka papildu līdzekļu piešķiršana, lai novadu pašvaldību komisijām segtu visus ar lauksaimniecības darījumu uzraudzību saistītos izdevumus, kas pamatā ir saistīti ar pakalpojumu sniegšanu saimnieciskā darījuma veicējiem un pārsniedz šim mērķim paredzētos valsts budžeta līdzekļus vairāk kā 20 reizes, nav iespējama.

Tā kā šobrīd pašvaldībām tiek kompensēti izdevumi, kas saistīti ar nosūtītajām ierakstītajām vēstulēm, kā viens no iespējamajiem problēmas risināšanas priekšlikumiem varētu būt pašvaldībām kompensējamo izdevumu loka paplašināšana, iekļaujot arī elektroniskā paraksta izdevumus, kas saistīti ar elektroniski nosūtīto vēstuļu skaitu, tādā veidā nodrošinot, ka pašvaldībām tiek kompensētas vēstuļu sūtīšanas izmaksas neatkarīgi no sūtīšanas veida. Tomēr šādu izdevumu kompensēšana tikai nedaudz palielinātu pašvaldībām kompensējamo apmēru, jo elektroniskā paraksta izdevumi pašvaldībām saskaņā ar LPS sniegto informāciju ir samērā nelieli.

Lai nodrošinātu, ka novadu pašvaldību komisiju darbības finanšu izdevumu segšanai paredzētie valsts budžeta līdzekļi līdz 10 000 *euro* gadā tiktu izlietoti paredzētajam mērķim, izdevumu segšana novadu pašvaldībām būtu sasaistāma ar novadu pašvaldību komisijās attiecīgajā pārskata periodā faktiski administrēto darījumu skaitu. Tomēr, lai nepārsniegtu VARAM budžetā šim mērķim paredzēto līdzekļu apjomu, būtu jānosaka ierobežojums par kompensācijas apmēru par vienu darījumu. Šāda risinājuma izpildei ikgadēji būtu jāapkopo novadu pašvaldību sniegtā informācija par faktiski administrētiem darījumiem. Ņemot vērā šim mērķim pieejamo valsts budžeta finansējumu, Finanšu ministrijas ieskatā kompensācijas apmērs pašvaldībām no valsts budžeta varētu būt līdz 2 *euro* par vienu darījumu. Minētais apmērs par vienu darījumu noteikts, ņemot vērā pieejamo budžeta līdzekļu apmēru 10 000 *euro* un pašvaldībās administrēto darījumu skaitu (4835) periodā no 2015.gada novembra līdz 2016.gada oktobrim. Tādā veidā tiktu nodrošināts, ka novadu pašvaldībām izdevumu segšana no valsts budžeta tiek sasaistīta ar kopējo veicamo darba apmēru, neaprobežojoties tikai ar izdevumu kompensāciju par ierakstītu vēstuļu nosūtīšanu.

Papildus tam, lai mazinātu administratīvo slogu iesaistītajām institūcijām izmaksu attaisnojošo dokumentu vērtēšanā, būtu nepieciešams veikt izmaiņas Noteikumos Nr.748, kas paredzētu, ka izmaksu kompensēšanai nepieciešamo informāciju pašvaldības iesniedz VARAM un tā, atbilstoši vides aizsardzības un reģionālās attīstības ministra rīkojumam, pārskaita nepieciešamās summas pašvaldībām, turpmāk lēmumu pieņemšanā neiesaistot Ministru kabinetu.

Ņemot vērā iepriekš minēto, Finanšu ministrijas turpmākās rīcības priekšlikums paredz, ka Zemkopības ministrijai sadarbībā ar VARAM līdz 2017.gada 1.septembrim nepieciešams sagatavot un iesniegt Ministru kabinetā grozījumus Ministru kabineta 2014.gada 2.decembra noteikumos Nr.748 „Noteikumi par darījumiem ar lauksaimniecības zemi” nosakot, ka:

1. Novadu pašvaldības komisiju darbības izmaksu kompensēšanai nepieciešamo informāciju iesniedz VARAM.
2. VARAM izvērtē novadu pašvaldību iesniegto informāciju un aprēķina kompensējamo summu katrai novada pašvaldībai līdz 2 *euro* par katru pašvaldības administrēto darījumu, nepārsniedzot šim mērķim VARAM budžetā paredzētos līdzekļus 10 000 *euro* apmērā.
3. VARAM atbilstoši vides aizsardzības un reģionālās attīstības ministra rīkojumam pārskaita novadu pašvaldībām aprēķināto kompensējamo summu, lēmumu pieņemšanā neiesaistot Ministru kabinetu.

Finanšu ministre D. Reizniece – Ozola

I.Runkovska 67095604

Inese.Runkovska@fm.gov.lv